A. Záborská, poslankyňa: (2001-09-19):
Dovoľte mi, aby som predniesla svoje pozmeňujúce návrhy a doplňujúce návrhy k vládnemu návrhu zákona o prechode niektorých pôsobností z orgánov štátnej správy na obce a samosprávne kraje (k tlači 1162). V čl. XIX sa v bode 2 vypúšťa slovo „štátny“ vo všetkých gramatických tvaroch a v tretej vete sa na konci vety pripájajú slová „okrem stredných zdravotných škôl podľa § 78a“. Vzhľadom na to, že po prechode pôsobností k vymenovaným zdravotníckym zariadeniam na obce a samosprávne kraje pôjde o originálnu pôsobnosť týchto samosprávnych krajov, bolo potrebné vypustiť slovo „štátne“. Taktiež sa upravuje originálna pôsobnosť vo vzťahu k stredným zdravotníckym školám v súlade s § 78a. Druhý návrh v čl. XIX v bode 8 sa v § 31 ods. 4 vypúšťa písm. r). Zdôvodňujem svoj návrh tým, že zo zoznamu zdravotníckych zariadení, ktoré bude povoľovať samosprávny kraj, sa vypúšťa zdravotnícke zariadenie, dopravná zdravotná služba, ktoré zatiaľ nie je súčasťou sústavy zdravotníckych zariadení podľa platného zákona o zdravotnej starostlivosti. Novelu tohto zákona máme súčasne v parlamente, v Národnej rade, a bude prerokovaná pravdepodobne v októbri tohto roku, čiže potom následne sa bude novelizovať aj teraz preberaný zákon. Návrh č. 3. V čl. XIX bod 9 znie: V § 31 sa za ods. 4 vkladá nový ods. 5, ktorý znie: „(5) Ak žiadateľom o vydanie povolenia na poskytovanie zdravotnej starostlivosti alebo zakladateľom zdravotníckeho zariadenia je samosprávny kraj, povolenie na poskytovanie zdravotnej starostlivosti vydá ministerstvo zdravotníctva.“ Doterajšie odseky 5 až 12 sa označujú ako odseky 6 až 13. Poznámka pod čiarou k odkazu 9e) znie: „9e) §5 zákona č. 213/1997 Z. z. o neziskových organizáciách poskytujúcich všeobecne prospešné služby.“ Zdôvodnenie: Z hľadiska systematiky používanie terminológie v 4. časti platného zákona o zdravotnej starostlivosti je použitie výrazu „žiadateľ o vydanie povolenia“ vhodnejšie. Štvrtým návrhom je, v čl. XIX v bode 17 sa slová „v stavovskej organizácii“ nahrádzajú slovami „v príslušnej stavovskej organizácii“. Toto ustanovenie sa navrhuje preto, aby upresnilo, pretože úlohy okresného úradu sa týkajú spolupráce so všetkými stavovskými organizáciami v rezorte zdravotníctva. Návrh č. 5, v čl. XIX sa v bode 18 vypúšťa písm. d), doterajšie písm. e) sa označuje ako písm. d). Zdôvodnenie: Okrem návrhu zmeny uvedenej vyššie sa v kompetenciách samosprávneho kraja vypúšťa kompetencia na samostatné konanie o povolení odborného zástupcu, pretože rozhodnutie o odbornom zástupcovi je súčasťou povolenia na poskytovanie zdravotnej starostlivosti v neštátnom zdravotníckom zariadení. Šiesty, posledný návrh. V čl. XIX bod 20 znie: Za § 80d sa vkladá nový § 80e, ktorý znie: „Povolenia na poskytovanie zdravotnej starostlivosti v neštátnych zdravotníckych zariadeniach vydané pred 1. aprílom 2000 a registrované podľa § 80b a povolenia na poskytovanie zdravotnej starostlivosti v neštátnych zdravotníckych zariadeniach vydané po 1. apríli 2000 až do nadobudnutia účinnosti tohto zákona sa považujú za povolenia na poskytovanie zdravotnej starostlivosti vydané podľa tohto zákona.“ Navrhovaným ustanovením sa upresňuje skutočnosť, že povolenia na poskytovanie zdravotnej starostlivosti neštátnym zdravotníckym zariadeniam, ktoré boli vydané pred 1. júlom 2002, zostávajú v platnosti. Skončila som, pán predsedajúci, ďakujem za pozornosť.